Man in Pta doodgeslaanArgieffoto: Kent Williamson Die polisie ondersoek ŉ saak van moord nadat ŉ man Donderdag in Centurion glo uit wraak met onder meer klippe doodgeslaan is. Konst. Tumisang Moloto, polisiewoordvoerder, het Vrydag gesê die voorval het omstreeks 10:30 in die Itireleng-nedersetting in Laudium plaasgevind. “Die polisie het gereageer nadat inligting van ŉ vigilante-aanval ontvang is. By die polisie se aankoms op die toneel is die man se liggaam op die grond aangetref. Daar was verskeie klippe om sy liggaam,” het Moloto gesê. Die man is op die toneel deur paramedici dood verklaar. “Die man is na bewering daarvan beskuldig dat hy in verskeie plakkershutte in die omgewing ingebreek het. Dit is egter nog nie in die stadium duidelik wat gesteel is nie.” Die man het nie identifikasie by hom gehad nie en is nog nie uitgeken nie. Niemand is nog in verband met die voorval in hegtenis geneem nie. Genl.maj. Daniel Mthombeni, bevelvoerder van die Tshwane-Wes-groepering, het die voorval ten sterkste veroordeel. Hy het ŉ beroep op die gemeenskap gedoen om nie reg in eie hande te neem nie en eerder saam met die polisie te werk en kriminele aktiwiteite aan te meld.